符倅同遊雁蕩賡其所和范相遊山韵
作者：吳芾
朝代：宋

paragraphs: 高才獨立萬夫却，險語磨崖山鬼愕。
翕然萬口競流傳，一字誰能加筆削。
自憐庸鈍百不聰，晚來喜見人中龍。
更看揮翰光奪目，恍如海蜃浮青紅。
一時聞望已難攀，相見平居養浩然。
慷慨胸襟包海岳，軒昂高義薄雲天。
散材不謂蒙知遇，孤迹何期遂保全。
碌碌未能酬國士，正慚他日尉通泉。